b'\n_START_ARTICLE_\nPisani bisernik\n_START_SECTION_\nOpis\n_START_PARAGRAPH_\nNa prvi pogled je pisani bisernik zelo podoben ble\xc5\xa1\xc4\x8de\xc4\x8demu biserniku, od katerega se lo\xc4\x8di po bolj intenzivnih barvah zgornje strani kril, \xc4\x8drn pas ob robu kril pa pri pisanem biserniku ni tako \xc5\xa1irok in izrazit kot pri sorodniku. Razlika med njima je najbolj opazna, ko metulj sedi z zaprtimi krili. Takrat je na spodnji strani zadnjih kril opazen niz razli\xc4\x8dno velikih rjavo rde\xc4\x8dih navideznih o\xc4\x8desc, ki le\xc5\xbeijo med polkro\xc5\xbenimi srebrno belimi lisami ob zunanjem robu kril in nizom topo \xc5\xa1tirirobih bisernih lis, ki le\xc5\xbeijo na sredi zadnjega para kril. Zunanji rob teh lis je \xc4\x8drn. Pisani bisernik se v Sloveniji pojavlja od morja pa vse do visokogorja, preko kril pa meri med 45 in 60\xc2\xa0mm. Najpogosteje se zadr\xc5\xbeuje na suhih in toplih travnikih s posameznimi grmi, pa tudi na gozdnih jasah v svetlih gozdovih, kjer leta od junija do avgusta._NEWLINE_Glavna hrana gosenic so listi rastlin iz rodu vijolic (Viola), zaradi \xc4\x8desar samice odlagajo jaj\xc4\x8deca v njihovi neposredni bli\xc5\xbeini. Pogosto jaj\xc4\x8deca odlagajo na skale, pokrite z mahom.'